
****

**Národný projekt Deinštitucionalizácia zariadení sociálnych služieb - Podpora transformačných tímov**

**Domov sociálnych služieb pre deti a dospelých Šoporňa - Štrkovec** sa nachádza v katastri obce Šoporňa v časti Štrkovec cca 7 km od centra obce. V rámci urbánnej štruktúry je zariadenie izolované. Budova, v ktorej sociálnu službu poskytujeme, je bývalý kaštieľ. Nakoľko už máme vlastné skúsenosti s tréningovým bývaním v obci Šoporňa a v obci Dlhá nad Váhom, rozhodli sme sa zapojiť do Národného projektu Deinštitucionalizácia zariadení sociálnych služieb – Podpora transformačných tímov realizovaným Implementačnou agentúrou Ministerstva práce, sociálnych vecí a rodiny Slovenskej republiky.

**Domov sociálnych služieb pre deti a dospelých Šoporňa-Štrkovec** sa úspešne zapojil dňa 15.02.2021 do Národného projektu Deinštitucionalizácia zariadení sociálnych služieb – Podpora transformačných tímov ITMS2014-312041R446, ktorý realizuje Implementačná agentúra Ministerstva práce sociálnych vecí a rodiny Slovenskej republiky v spolupráci s partnermi: **Radou pre poradenstvo v sociálnej práci, Slovenskou úniou podporovaného zamestnávania**a Fakultou architektúry a dizajnu STU –**Výskumným a školiacim centrom bezbariérového navrhovania –** CEDA. **Tento projekt sa realizuje vďaka podpore z Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje.**

Počas trvania projektu od augusta 2018 do októbra 2023 sa postupne v štyroch cykloch zapojí 96 zariadení sociálnych služieb na celom Slovensku, pričom ich zapojenie bude trvať 23 mesiacov.

**Cieľom projektu** je intenzívna podpora zamestnancov a zriaďovateľov zariadení sociálnych služieb v ich príprave na proces transformácie daných zariadení. Výsledkom budú kvalitne pripravené **transformačné plány** pre všetky zapojené zariadenia. V rámci projektu bude zapojeným subjektom poskytované poradenstvo, konzultácie, supervízie a vzdelávanie v rámci certifikovaných kurzov, informačných seminárov a tematických workshopov. Vzdelávanie je zamerané na rôzne oblasti deinštitucionalizácie (DI), napr.: na riadenie zmien počas procesu transformácie zariadenia, prípravu pracovníkov zariadení na zmenu prístupu ku prijímateľom sociálnych služieb (dôraz na individuálny prístup), na oboznámenie sa s princípmi univerzálneho navrhovania v architektúre, na predstavenie nových foriem práce s prijímateľmi, ktoré sú zamerané na aktivizáciu a rozvoj pracovných zručností s cieľom začleniť ich do pracovného procesu, atď.

Súčasťou projektu je aj dôkladné hodnotenie pripravenosti jednotlivých zariadení na proces transformácie a informačná kampaň, ktorá bude realizovaná najmä prostredníctvom komunitných aktivít s cieľom vytvárať pozitívne vzťahy v lokalite, v ktorej bude prebiehať proces DI.

Aj vďaka národnému projektu Slovensko postupne napĺňa [Dohovor o právach osôb so zdravotným postihnutím](https://www.employment.gov.sk/files/slovensky/uvod/legislativa/socialna-pomoc-podpora/dohovor-osn-pravach-osob-so-zdravotnym-postihnutim-opcny-protokol-sk-aj.pdf), ktorý kladie dôraz na zabezpečenie rovnakých práv všetkých osôb so zdravotným postihnutím, vrátane ich práva na život v spoločenstve s rovnakými možnosťami a voľbami ako majú ostatní ľudia.

**Viac informácií o procese DI nájdete na** [www.npdi.gov.sk](http://www.npdi.gov.sk)

****